SETบ่ายยืนบวกหลังตัวเลขศก.โลกสดใสแนะซื้อTMB พร้อมชู 4 ปัจจัยบวกหนุน
SETบ่ายยืนบวกหลังตัวเลขศก.โลกสดใสแนะซื้อTMB พร้อมชู 4 ปัจจัยบวกหนุน
4 ม.ค. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (4 ม.ค.) ปิดที่ระดับ 1,557.44 จุด เพิ่มขึ้น 14.50 จุด(+0.94%) มูลค่าการซื้อขาย 30,702.61 ล้านบาท โดยได้รับแรงหนุนจากตัวเลขเศรษฐกิจโลกที่ออกมาดีในช่วงต้นเดือนที่ผ่านมา โดยเฉพาะตัวเลขยอดการผลิต ส่งผลทำให้ความเชื่อมั่นของนักลงทุนปรับตัวสูงขึ้น แนวโน้มการลงทุนช่วงบ่ายคาด ตลาดฯน่าจะยืนอยู่ในแดนบวกได้ต่อ ให้แนวรับ 1,540 ส่วนแนวต้าน 1,560 จุด
 
นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยเช้านี้ปรับตัวขึ้น เป็นไปตามตลาดหุ้นอื่นในภูมิภาคที่ต่างก็เคลื่อนไหวอยู่ในแดนบวก โดยน่าจะได้แรงสนับสนุนจากตัวเลขเศรษฐกิจโลกที่ออกมาดีขึ้น ในช่วงต้นเดือนที่ผ่านมา โดยเฉพาะอย่างยิ่งตัวเลขยอดการผลิต ทั้งในสหรัฐฯ ,ยุโรป,อังกฤษ และจีน เป็นต้น จึงส่งผลทำให้ความเชื่อมั่นนักลงทุนปรับตัวสูงขึ้น จากเศรษฐกิจโลกที่อยู่ในภาวะของการฟื้นตัวอย่างแท้จริง
ทั้งนี้ในวันนี้กลุ่มที่ outperform หลักๆ ก็จะเป็นกลุ่ม community เช่น พลังงาน ,ปิโตรเคมี และกลุ่มสินค้าเกษตรต่างๆ  แนวโน้มการลงทุนในช่วงบ่ายนี้ ตลาดฯน่าจะยืนอยู่ในแดนบวกได้ต่อ พร้อมให้แนวรับ 1,540 จุด ส่วนแนวต้าน 1,560 จุด
 
บล.ธนชาต ระบุในบทวิเคราะห์ว่า SET แข็งแกร่งกว่าคาด มีแนวโน้มทดสอบ High เดิม 1,558/1,565 จุด: แม้ Valuation ที่ PE 15.1x จะสูงกว่าค่าเฉลี่ยในอดีต แต่ Momentum ตลาดยังแข็งแกร่ง หนุน SET ทำลายแนวต้าน 1,542 จุด ตั้งแต่เปิดตลาด และทดสอบจุดสูงสุดเดิมที่ 1,558 จุด หรือถัดไปที่ 1,565 จุด
แนะนำ “ซื้อ” TMB ด้วยเป้าหมายพื้นฐาน 2.56 บาท ด้วยปัจจัยสนับสนุนจาก 1) ราคาหุ้นปรับสูงขึ้นไม่มากเมื่อเทียบกับธนาคารขนาดใหญ่ (Laggard plays) 2) ผลการดำเนินงานไตรมาส 4/59 คาดว่าจะออกมาดีเทียบไตรมาสก่อน เนื่องจากคาดว่าจะไม่มีการตั้งสำรองสูงเหมือนกับช่วงก่อนหน้านี้ 3) ผลการดำเนินงานจะกลับมาขยายตัว +10% ปีนี้ หลังจากหดตัวในช่วง 2 ปีที่ผ่านมา และ 4) ทางเทคนิคแกว่งขึ้นทะลุ Downtrend Line เป้าหมายระยะสั้นที่ 2.32 บาท
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
IVL   มูลค่าการซื้อขาย  2,221.47  ล้านบาท ปิดที่   35.50 บาท เพิ่มขึ้น 2.00 บาท
PTT   มูลค่าการซื้อขาย  1,708.01  ล้านบาท ปิดที่  379.00 บาท เพิ่มขึ้น 7.00 บาท
KBANK มูลค่าการซื้อขาย  1,542.47  ล้านบาท ปิดที่  180.50 บาท เพิ่มขึ้น 3.00 บาท
DTAC  มูลค่าการซื้อขาย  1,392.35  ล้านบาท ปิดที่   40.75 บาท เพิ่มขึ้น 3.00 บาท
TRUE  มูลค่าการซื้อขาย  1,322.34  ล้านบาท ปิดที่    7.35 บาท เพิ่มขึ้น 0.20 บาท
 